Document ID: 32009D0966

KOMISJONI OTSUS,
30. november 2009,
millega võetakse vastu Euroopa Parlamendi ja nõukogu määruse (EÜ) nr 689/2008 kohased ühenduse impordiotsused teatavate kemikaalide kohta ning muudetakse komisjoni otsuseid 2000/657/EÜ, 2001/852/EÜ, 2003/508/EÜ, 2004/382/EÜ ja 2005/416/EÜ
(2009/966/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 17. juuni 2008. aasta määrust (EÜ) nr 689/2008 ohtlike kemikaalide ekspordi ja impordi kohta, (1) eriti selle artikli 12 lõike 1 teist lõiku,
olles konsulteerinud Euroopa Parlamendi ja nõukogu 18. detsembri 2006. aasta määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaaliamet ning muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93, komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ) (2) artikli 133 kohaselt moodustatud komiteega
ning arvestades järgmist:
(1)
Määruse (EÜ) nr 689/2008 alusel otsustab komisjon ühenduse nimel eelnevalt teatatud nõusoleku (PIC) andmise menetluse kohaselt iga keemilise aine kohta, kas lubada selle importi ühendusse või mitte.
(2)
ÜRO Keskkonnaprogramm (UNEP) ning Toidu- ja Põllumajandusorganisatsioon (FAO) on määratud osutama sekretariaaditeenuseid eelnevalt teatatud nõusoleku andmise menetluse rakendamiseks teatavate ohtlike kemikaalide ja pestitsiidide rahvusvahelises kaubanduses rakendatava eelnevalt teatatud nõusoleku menetlust käsitleva Rotterdami konventsiooni kohaselt, mille ühendus on heaks kiitnud nõukogu 25. septembri 2006. aasta otsusega 2006/730/EÜ teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku protseduuri käsitleva Rotterdami konventsiooni Euroopa Ühenduse nimel sõlmimise kohta (3).
(3)
Komisjon, kes toimib ühise määratud asutusena, on kohustatud ühenduse ja liikmesriikide nimel edastama Rotterdami konventsiooni sekretariaadile otsused eelnevalt teatatud nõusoleku menetlusega hõlmatud kemikaalide impordi kohta.
(4)
Seoses ühenduse laienemisega 1. jaanuaril 2007 ja ühenduses pärast kemikaalide impordiotsuste tegemist toimunud õigusalaste muutustega on vaja vaadata läbi järgmiste kemikaalide varasemad impordiotsused: etüleenoksiid, fluoroatseetamiid, heksaklorotsükloheksaan (HCH) (isomeeride segu), lindaan, metamidofoss, pentaklorofenool ning selle soolad ja estrid, polübromobifenüülid (PBBd), polüklooritud terfenüülid (PCTd), pulbrilised pestitsiidivormid, mis sisaldavad kombineeritult benomüüli, karbofuraani ja tiraami, ning elavhõbedaühendid.
(5)
Euroopa Parlamendi ja nõukogu 16. veebruari 1998. aasta direktiivi 98/8/EÜ (mis käsitleb biotsiidide turuleviimist) (4) kohane etüleenoksiidi turuleviimine ja kasutamine on vastavalt komisjoni määrusele (EÜ) nr 1451/2007 Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta (5) piiratud teatavate konkreetsete valdkondadega. Seega on importimine lubatud ainult nimetatud konkreetse kasutuse jaoks. Liikmesriigid võivad otsustada, milliseid direktiiviga 98/8/EÜ lubatud kasutusalasid nad lubavad oma territooriumil.
(6)
Fluoroatseetamiid ja pentaklorofenool ning selle soolad ja estrid ei ole toimeainetena kantud nõukogu 15. juuli 1991. aasta direktiivi 91/414/EMÜ (mis käsitleb taimekaitsevahendite turuleviimist) (6) I lisasse ega direktiivi 98/8/EÜ I, IA ega IB lisasse, mille tõttu nimetatud toimeainete kasutamine pestitsiidides on keelatud. Seega on keelatud importida fluoroatseetamiidi või pentaklorofenooli, selle sooli või estreid kasutamiseks pestitsiidides.
(7)
Alates 1. juulist 2008 ei ole metamidofossi enam direktiivi 91/414/EMÜ I lisas, mistõttu liikmesriigid pidid tühistama kõik load metamidofossi sisaldavate taimekaitsevahendite kohta ja metamidofossi sisaldavate taimekaitsevahendite turuleviimine on keelatud. Lisaks ei ole metamidofossi nimetatud ega temast ei ole teavitatud ühenduse olemasolevate toimeainete läbivaatamise programmi raames vastavalt direktiivile 98/8/EÜ ja seepärast ei ole seda lubatud viia turule kasutamiseks biotsiidina.
(8)
Lindaani ja HCH (isomeeride segu) tootmine, turuleviimine ja kasutamine on keelatud Euroopa Parlamendi ja nõukogu 29. aprilli 2004. aasta määrusega (EÜ) nr 850/2004 (püsivate orgaaniliste saasteainete kohta ning millega muudetakse direktiivi 79/117/EMÜ) (7) ja nimetatud määrusega lubatud erandi tähtaeg lõppes 31. detsembril 2007. Järelikult on kõnealuste kemikaalide importimine nimetatud kuupäevast alates keelatud.
(9)
Heksabromo-1,1'-bifenüüli tootmine, turuleviimine ja kasutamine on keelatud. Lisaks kuulub nimetatud kemikaal PBBde rühma, mis on kantud Rotterdami konventsiooni III lisasse ja mille suhtes kohaldatakse eelnevalt teatatud nõusoleku (PIC) protseduuri.
(10)
1. jaanuaril 2007 said Euroopa Liidu liikmesriikideks Bulgaaria ja Rumeenia. Kuna määrusega (EÜ) nr 1907/2006 lubatakse liikmesriikidel anda luba PCTde konkreetse kasutuse jaoks oma territooriumil, tuleks impordiotsused läbi vaadata, et võtta arvesse nimetatud kahe uue liikmesriigi seadusi.
(11)
Seepärast on kohane asendada etüleenoksiidi, fluoroatseetamiidi, HCH (isomeeride segu), lindaani, metamidofossi, pentaklorofenooli ning selle soolade ja estrite, PBBde ja PCTde impordiotsused, mis on esitatud komisjoni 16. oktoobri 2000. aasta otsuses 2000/657/EÜ teatavate kemikaalide ühendusse importimise otsuste tegemise kohta vastavalt nõukogu määrusele (EMÜ) nr 2455/92, milles käsitletakse teatavate ohtlike kemikaalide eksporti ja importi, (8) komisjoni 19. novembri 2001. aasta otsuses 2001/852/EÜ ühendusse importimise otsuste tegemise kohta vastavalt nõukogu määrusele (EMÜ) nr 2455/92, milles käsitletakse teatavate ohtlike kemikaalide eksporti ja importi ja muudetakse otsust 2000/657/EÜ, (9) komisjoni 7. juuli 2003. aasta otsuses 2003/508/EÜ, millega võetakse vastu Euroopa Parlamendi ja nõukogu määruse (EÜ) nr 304/2003 kohased ühenduse impordiotsused teatud kemikaalide kohta ja muudetakse otsuseid 2000/657/EÜ ja 2001/852/EÜ, (10) ning komisjoni 19. mai 2005. aasta otsuses 2005/416/EÜ, millega võetakse vastu Euroopa Parlamendi ja nõukogu määruse (EÜ) nr 304/2003 kohased ühenduse impordiotsused teatavate kemikaalide kohta ning muudetakse otsuseid 2000/657/EÜ, 2001/852/EÜ ja 2003/508/EÜ (11).
(12)
Benomüül ei ole toimeainena kantud direktiivi 91/414/EMÜ I lisasse ega direktiivi 98/8/EÜ I, IA ega IB lisasse, mille tõttu nimetatud toimeaine kasutamine pestitsiidides on keelatud. Seega ei ole lubatud viia turule pulbrilisi pestitsiidivorme, mis sisaldavad kombineeritult benomüüli, karbofuraani ja tiraami, ega kasutada neid pestitsiidina. Seepärast tuleb asendada otsus importida pulbrilisi pestitsiidivorme, mis sisaldavad kombineeritult benomüüli, karbofuraani ja tiraami, mis on esitatud komisjoni 26. aprilli 2004. aasta otsuses 2004/382/EÜ, millega võetakse vastu Euroopa Parlamendi ja nõukogu määruse (EÜ) nr 304/2003 kohased ühenduse impordiotsused teatud kemikaalide kohta (12).
(13)
Aktiivse toimeainena elavhõbedaühendeid sisaldavate taimekaitsevahendite turuleviimine ja kasutamine on keelatud nõukogu 21. detsembri 1978. aasta direktiiviga 79/117/EMÜ, millega keelatakse teatavaid toimeaineid sisaldavate taimekaitsevahendite turuleviimine ja kasutamine (13). Lisaks ei ole direktiivi 98/8/EÜ kohaselt lubatud viia turule ega kasutada elavhõbedaühendeid sisaldavaid biotsiide. Seepärast tuleks asendada PIC ringkirjas X avaldatud elavhõbedaühendeid käsitlev impordiotsus.
(14)
Otsuseid 2000/657/EÜ, 2001/852/EÜ, 2003/508/EÜ, 2004/382/EÜ ja 2005/416/EÜ tuleks seetõttu vastavalt muuta,
ON TEINUD JÄRGMISE OTSUSE:
Artikkel 1
Otsused lindaani, metamidofossi ja pentaklorofenooli ning selle soolade ja estrite impordi kohta, mis on sätestatud otsuse 2000/657/EÜ lisas, asendatakse käesoleva otsuse I lisas esitatud impordivastuse vormides sätestatud impordiotsustega.
Artikkel 2
Otsus etüleenoksiidi impordi kohta, mis on sätestatud otsuse 2001/852/EÜ I lisas, asendatakse käesoleva otsuse II lisas esitatud impordivastuse vormis sätestatud impordiotsusega.
Artikkel 3
Otsus polübromobifenüülide (PBBde) impordi kohta, mis on sätestatud otsuse 2003/508/EÜ III lisas, asendatakse käesoleva otsuse III lisas esitatud impordivastuse vormis sätestatud impordiotsusega.
Artikkel 4
Otsused fluoroatseetamiidi, HCH (isomeeride segu) ja polüklooritud terfenüülide (PCTde) impordi kohta, mis on sätestatud otsuse 2005/416/EÜ I lisas, asendatakse käesoleva otsuse IV lisas esitatud impordivastuse vormis sätestatud impordiotsusega.
Artikkel 5
Ajutine otsus kombineeritult benomüüli, karbofuraani ja tiraami sisaldavate pulbriliste pestitsiidivormide impordi kohta, mis on sätestatud otsuse 2004/382/EÜ III lisas, asendatakse käesoleva otsuse V lisas esitatud impordivastuse vormis sätestatud impordiotsusega.
Artikkel 6
Eelnevalt teatatud nõusoleku (PIC) ringkirjas X avaldatud elavhõbedaühendite impordi otsus asendatakse käesoleva otsuse VI lisas esitatud impordivastuse vormis sätestatud impordiotsusega.
Brüssel, 30. november 2009

Labels: 3
1
20